OBRAZLOŽENJE
Sukladno članku 11. Zakona o pravu na pristup informacijama („Narodne novine“ broj 25/13., 85/15. i 69/22.), Općina Jelenje provodi savjetovanje sa zainteresiranom javnošću o prijedlogu Procjene rizika od velikih nesreća za područje Općine Jelenje.
Zakonom o sustavu civilne zaštite(„Narodne novine“ broj 82/15., 118/18., 31/20., 20/21. i 114/22.) propisano je da sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika.
Temeljem članka 17. stavka 1. podstavka 7. Zakona o sustavu civilne zaštite, izvršno tijelo jedinice lokalne samouprave dostavlja predstavničkom tijelu Procjenu rizika od velikih nesreća, dok se sukladno članku 8. stavku 2. Pravilnika o smjernicama za izradu procjena rizika od katastrofa i velikih nesreća za područje Republike Hrvatske i jedinica lokalne i područne (regionalne) samouprave („Narodne novine“ broj 65/16.), Procjene rizika od velikih nesreća za područja jedinica lokalne samouprave izrađuju najmanje jednom u tri godine te se njihovo usklađivanje i usvajanje mora provesti do kraja mjeseca ožujka u svakom trogodišnjem ciklusu.
Procjena rizika od velikih nesreća izrađuje se u svrhu smanjenja rizika i posljedica velikih nesreća te prepoznavanja i učinkovitijeg upravljanja rizicima na području jedinice lokalne samouprave.
Općinski načelnik Općine Jelenje je dana 01. srpnja 2026. godine donio ODLUKU o izradi Procjene rizika od velikih nesreća za područje Općine Jelenje (KLASA: 240-01/26-02/1, URBROJ: 2170-20-03-02/10-26-1) u kojoj je osnovana Radna skupina za izradu Procjene rizika u kojoj su određeni sudionici (radna skupina) u izradi navedenog dokumenta, a vodeći se Smjernicama Primorsko-goranske županije za potrebe izrade procjene rizika od velikih nesreća Primorsko-goranske županije i jedinica lokalnih samouprava (KLASA: 022-04/17-01/5, URBROJ: 2170/1-01-01/5-17-11, od dana 6. veljače 2017.).
Budući da je protekao propisani trogodišnji ciklus od izrade prethodne Procjene rizika za područje Općine Jelenje, potrebno je pristupiti izradi nove Procjene rizika, kojom će se utvrditi i analizirati rizici od velikih nesreća na području Općine Jelenje te odrediti mjere za njihovo smanjenje i učinkovito upravljanje rizicima.
Procjena rizika predstavlja važnu podlogu za planiranje i provedbu mjera civilne zaštite te osiguravanje odgovarajuće razine pripravnosti i sposobnosti reagiranja na moguće velike nesreće.
Savjetovanje sa zainteresiranom javnošću provodi se radi upoznavanja javnosti s predloženim rješenjima te prikupljanja mišljenja, prijedloga i primjedbi u svrhu eventualnog dodatnog unaprjeđenja teksta Procjene prije njegova upućivanja u proceduru donošenja.

